钦定古今图书集成/明伦汇编/氏族典/第040卷 > 《凌迪知万姓统谱》 > 庞嵩
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞嵩

按《明外史庞嵩传》：“嵩字振卿，南海人。嘉靖十三年举
于乡，讲业罗浮山，从游者云集。二十三年，历应天通
判，进治中，先后凡八年。府缺，尹屡摄其事。始至，值岁
饥，上官命督赈，公粟竭贷之巨室富家，全活者六万
七千馀人。乃蠲积逋，缓征徭，勤劳徕，复业者又十馀
万人。留都民苦役重，力为调剂，凡优免户及寄居客”
户，诡称官户；寄庄户、女户，神帛堂匠户，俾悉出以供
役，民困大苏。江宁县葛仙、永丰二乡频遭水患，居民
止存七户。嵩为治堤筑防，得田三千六百亩。立“惠民
庄”四，召贫民佃之，流移尽复。屡剖冤狱。戚畹王涌，举
人赵君宠占良人妻杀人，嵩皆置之法。早游王守仁
门，淹通《五经》。集诸生新泉书院，相与讲习，岁时单骑
行县，以壶浆自随，京府佐贰鲜有举其职者，至嵩，以
善政特闻。府官在六年京察例而复与外察，嵩谓非
体，疏请止之，遂为永制。迁南京刑部员外郎，进郎中。
撰《原刑》《司刑》《祥刑》《明刑》四篇，曰《刑曹志》，时议称之。迁
云南曲靖知府，亦有政声，忌者中之。察典以老罢，而
年仅五十，复从湛若水游，久之，卒。